Aretaq xchomatajik chi kujtaq bꞌi pa Italia ri kꞌo wi ri nimalaj tinimit Roma,
ri tat Pablo kukꞌ nikꞌiaj chik ajpacheꞌ xejach bꞌi pu qꞌabꞌ jun ki nimal ri soldados,
ri kꞌo pa ki wiꞌ cien achijabꞌ.
Julio u bꞌiꞌ ri tataꞌ riꞌ.
We tataꞌ riꞌ are ri kätaqan pa ki wiꞌ ri soldados ri käbꞌix chke:
“Rech ri Nimalaj Taqanel Augusto”,
—kuchixik.
Xujok bꞌi pa jun barco pa Adramitio,
jun tinimit ri kꞌo chiꞌ ri mar.
We barco riꞌ bꞌenam re pa taq ri tinimit re Asia.
Qachiꞌl kꞌu ri tat Aristarco ri kel pa ri tinimit Tesalónica,
jun tinimit waꞌ re Macedonia.
Chukabꞌ qꞌij xujopan pa ri tinimit Sidón ri kꞌo chiꞌ ri mar.
Ri tat Julio sibꞌalaj utz xubꞌan rukꞌ ri tat Pablo,
xuya che chi keꞌ che ki chꞌabꞌexik ri e utz rukꞌ rech käyiꞌ ri kajwataj che.
Xujel chi bꞌi pa ri tinimit Sidón,
xqataqej ri qa bꞌe puwiꞌ ri mar,
xqaya kan ri Chipre pa ri qa mox,
rumal chi ri kiäqiqꞌ xa chqawäch käpe wi.
Xujqꞌax pa ri mar chuwäch ri taqꞌaj re Cilicia,
xuqujeꞌ re Panfilia,
xujopan kꞌu pa Mira,
jun tinimit waꞌ re Licia.
Ri tat Julio,
ri ki nimal ri soldados,
xuriq jun barco chilaꞌ aj Alejandría ri bꞌenam re pa Italia,
xujrokisaj chupam rech käqataqej ri qa bꞌe.
Kꞌia qꞌij riꞌ xaq nojimal ri qa bꞌinem pa ri barco,
xa rukꞌ taq kꞌäx xujopan chuwäch ri tinimit Gnido.
Rumal kꞌu rech chi kujuqꞌatej ri kiäqiqꞌ,
xa je riꞌ xujokꞌow chuwäch ri Salmón,
xujokꞌow chrij ri Creta,
jun chꞌäqap ulew ri kꞌo pa ri mar.
Xqataqej ri qa bꞌe chuchiꞌ ri taqꞌaj,
rukꞌ taq kꞌäx xujopan pa ri alaj tinimit ri käbꞌix Buenos Puertos che,
chunaqaj kꞌu waꞌ kꞌo wi ri tinimit Lasea.
Kꞌia qꞌij chik uj bꞌeytajinaq.
Sibꞌalaj xibꞌibꞌal chi kꞌut ri bꞌinem pa ri mar rumal chi kuchap ri qꞌalaj (okꞌowinaq chi kꞌu ri ayuno).
Xa je riꞌ ri tat Pablo xuchap ki pixbꞌexik ri achijabꞌ.
Xubꞌij chke:
Tataꞌibꞌ,
kinwilo chi we bꞌinem riꞌ sibꞌalaj xibꞌibꞌal,
man xuwi taj kubꞌan na kꞌäx ri barco,
xane xuqujeꞌ ri eqaꞌn ri kꞌo chupam,
xuqujeꞌ ne ri uj,
we ne kujkäm na,
—xcha chke.
Are kꞌu ri tataꞌ,
ri ki nimal ri soldados,
areꞌ xunimaj ri kubꞌij ri tataꞌ ri käbꞌinisan ri barco,
xuqujeꞌ ri ajchaqꞌel ri barco.
Man xukoj tä pa kuenta ri xubꞌij ri tat Pablo.
Are kꞌu ri tinimit ri e kꞌo wi man utz tä waꞌ rech käkokꞌowisaj ri qꞌalaj chilaꞌ,
rumal riꞌ ri más achijabꞌ xkichomaj chi are utz na chi kebꞌel bꞌi chilaꞌ,
kebꞌeꞌ pa ri tinimit Fenice,
we kekowinik.
Are jun tinimit waꞌ pa Creta ri kꞌo chiꞌ ri mar,
chusikꞌel ru wikiäqꞌabꞌ u qajbꞌal ri qꞌij,
xuqujeꞌ chusikꞌel ru mox u qajbꞌal ri qꞌij.
Je riꞌ xkaj xkaꞌno rech chilaꞌ käkokꞌowisaj wi ri qꞌalaj.
Xpe kꞌu jubꞌiqꞌ kiäqiqꞌ pa ru mox ri relbꞌal qꞌij,
ri man qas nim u chuqꞌabꞌ,
rumal riꞌ xkichomaj chi kekowinik käkitaqej ri ki bꞌe.
Xebꞌel kꞌu bꞌik,
xkitaqej ri ki bꞌe puwiꞌ ri mar chunaqaj ri taqꞌaj re Creta.
Man naj tä más uj bꞌenaq pa ri mar aretaq xaq teꞌtalik xpe jun nimalaj kiäqiqꞌ,
ri käbꞌix Nordeste che,
ri petinaq pa Creta,
xuchap kꞌu u slabꞌisaxik ri barco.
Rumal chi man xujkowin taj xujbꞌin chqawäch rumal ri kiäqiqꞌ,
xa je riꞌ xaq xqaya che ri kiäqiqꞌ chi kujkꞌam bꞌi rumal.
Xujokꞌow chrij jun alaj chꞌäqap ulew ri kꞌo pa ri mar,
Clauda u bꞌiꞌ,
ri man kꞌo tä wi más kiäqiqꞌ.
Rukꞌ taq kꞌäx xujkowin chuyakik ri alaj barco ri qa chererem bꞌik che toꞌbꞌal qibꞌ.
Aretaq kꞌo chi ri alaj barco chupam ri nim barco,
xkixim ri nim barco rukꞌ kolobꞌ chrij rech man käjaqꞌin taj.
Käkixej kꞌu kibꞌ we ne kunim ribꞌ ri nim barco pa ri senyäbꞌ ri käbꞌix Sirte che,
rumal kꞌu riꞌ xkiqasaj ri manta ri kꞌo puwiꞌ ri barco.
Chukabꞌ qꞌij,
rumal chi sibꞌalaj nim u chuqꞌabꞌ ri kiäqiqꞌ chupam ri qꞌeqal jäbꞌ,
xkichap resaxik ri eqaꞌn pa ri barco,
xkikꞌiäq bꞌi pa ri mar.
Churox qꞌij chik xeqakꞌiäq bꞌi ri chakubꞌal taq jastaq rech ri barco pa ri jaꞌ.
Kꞌia qꞌij chik man xqil tä chi u wäch ri qꞌij o ri chꞌimil,
qa riqom kꞌu kꞌäx rumal ri nimalaj qꞌeqal jäbꞌ.
Xqachomaj kꞌut chi kujkäm na,
man kuꞌl tä chi qa kꞌux chi kujkꞌasiꞌk.
Xkeꞌ kꞌu kꞌia ri qꞌij man kꞌo tä qa wa xqatijo,
rumal riꞌ ri tat Pablo xtakꞌi aqꞌan chqaxol,
xubꞌij:
Tataꞌibꞌ,
sibꞌalaj utz na we ta xta alaq ri xinbꞌij,
mat xujel loq pa Creta,
rech mat xqariq waꞌ we kꞌäx riꞌ,
we tzaqik riꞌ.
Kämik kꞌut chajij alaq animaꞌ,
man kꞌo tä jun chech alaq ri käkäm na,
xane xuwi ri barco käyojyobꞌ na,
käsach kꞌu u wäch.
Mier kꞌut chaqꞌabꞌ xukꞌut ribꞌ jun ángel chnuwäch ri taqom loq rumal ri Dios ri in ajchaqꞌel,
xuqujeꞌ ri kinqꞌijilan che.
Xubꞌij kꞌu ri ángel chwe:
“Pablo,
maxej awibꞌ,
rajwaxik katopan na rukꞌ ri César ri nimalaj taqanel puwiꞌ ri Roma.
Rumal kꞌu awech at ri Dios keutoꞌ na chuwäch ri kämikal konojel ri e bꞌenaq awukꞌ pa ri barco,”
—xcha chwe.
Rumal riꞌ,
tataꞌibꞌ,
chajij alaq animaꞌ.
Ri in nu kuꞌbꞌisam nu kꞌux chrij ri Dios,
kinkoj kꞌu na chi qas tzij.
Jeꞌ käbꞌantaj na jas ri xbꞌix chwe rumal ri ángel.
Käqatoꞌ kꞌu na qibꞌ pa jun chꞌäqap ulew ri kꞌo pa ri mar aretaq ri kiäqiqꞌ kujuya kan chilaꞌ,
—xcha chke.
Pa jun aqꞌabꞌ kꞌut,
chukabꞌ semana re ri qa bꞌinem pa ri mar Adria,
xujeꞌ je riꞌ,
xujeꞌ je waꞌ rumal ri kiäqiqꞌ.
Are nikꞌiaj aqꞌabꞌ riꞌ,
aretaq ri achijabꞌ ri e kꞌamowinaq bꞌi ri barco xkilo chi kujnaqajin chik che ri ulew.
Xketaj ru najal ru pam ri mar,
xkilo chi are juwinaq waqlajuj metros qajinaq.
Xujbꞌin chi apan jubꞌiqꞌ,
te kꞌu riꞌ xketaj chi jumul,
xkil kꞌut chi are juwinaq wuqubꞌ metros.
Käkixej kꞌu kibꞌ we ne käjeqi ri barco cho taq ri abꞌaj,
rumal riꞌ xkiqasaj bꞌi kiejebꞌ nimaq taq chꞌichꞌ ri käbꞌix anclas chke chrij ri barco.
Konojel are käkaj chi käsaqir chanim,
rumal chi sibꞌalaj käkixej kibꞌ.
Ri achijabꞌ ri e kꞌamowinaq bꞌi ri barco xkichomaj kebꞌel bꞌi pa ri barco chutoꞌik kibꞌ.
Rumal riꞌ xkichap u qasaxik ri alaj barco pa ri mar,
jeꞌ ta ne chi kekiqasaj ri nikꞌiaj anclas chik chuwäch ri nim barco.
¡Man jeꞌ tä kꞌu riꞌ ri tajin käkaꞌno!
Are kꞌu ri tat Pablo xubꞌij che ri tataꞌ ri kätaqan pa ki wiꞌ ri soldados,
xuqujeꞌ chke ri soldados:
We ri achijabꞌ ri e kꞌamowinaq bꞌi ri barco man kekanaj tä kan chupam ri barco,
man käkowin tä alaq kätoꞌ ibꞌ alaq,
—xcha chke.
Xepe kꞌu ri soldados,
xekiqupij taq ri kolobꞌ ri ximibꞌem re ri alaj barco,
xkitzoqopij kꞌu bꞌi pa ri mar.
Aretaq xsaqirik ri tat Pablo xubꞌij chke konojel chi utz we kꞌo jas käkitijo,
xubꞌij kꞌu chke:
Ya xkeꞌ kiebꞌ semanas waꞌ man warinaq tä alaq,
man kꞌo tä jas tijom alaq.
Kintaꞌ toqꞌobꞌ chech alaq chi käwiꞌ alaq.
Are rajwaxik waꞌ rech kꞌo chuqꞌabꞌ alaq chutoꞌik ibꞌ alaq.
Man kꞌo tä kꞌu ne jun u wiꞌ jun chech alaq ri käsach na u wäch,
—xcha chke.
Aretaq xbꞌitaj waꞌ rumal ri tat Pablo,
xukꞌam ri wa,
xumaltioxij waꞌ che ri Dios chkiwäch konojel,
te kꞌu riꞌ xupiro,
xuchaplej kꞌu wiꞌm.
Te kꞌu riꞌ konojel xkichajij animaꞌ,
xewiꞌ kꞌut.
Ri uj,
uj kiebꞌ cientos rukꞌ oxkꞌal waqlajuj chqonojel ri uj kꞌo pa ri barco.
Te kꞌu riꞌ,
aretaq kelem chik,
xkesaj ri triko pa ri barco,
xkikꞌiäq kꞌu kan pa ri mar rech man al tä más ri barco.
Aretaq xsaqirik man xkichꞌobꞌ tä u bꞌiꞌ ri ulew ri xkil apanoq,
xkil kꞌu apan jun u qꞌabꞌ mar ri okinaq bꞌi chupam ri ulew,
senyäbꞌ u chiꞌ.
Xkichomaj resaxik bꞌi ri barco jelaꞌ pa ri ulew we kekowinik.
Xkiqupij ri kolobꞌ ri ximibꞌem ke ri anclas,
xkiya kan pa ri mar,
xuqujeꞌ xekikir taq ri pala ri ketobꞌ chubꞌinisaxik ri barco.
Xkiyak aqꞌan ri manta ri kꞌo chuwäch ri barco rech kuriq ri kiäqiqꞌ,
xkiqebꞌsaj kꞌu ri barco chunaqaj ri senyäbꞌ chiꞌ ri mar.
Are kꞌu ri barco xopan jelaꞌ jawijeꞌ e kꞌo wi kiebꞌ bꞌinel jaꞌ,
xchꞌapi ri barco pa ri jutanaj senyäbꞌ.
Ru tzaꞌm ri barco ko xunim ribꞌ pa ri senyäbꞌ,
are kꞌu ri rij ri barco xuchap u bꞌanik chꞌäqataq rumal ru chuqꞌabꞌ ru wojaꞌ ri kubꞌan sibꞌalaj kꞌäx che.
Ri soldados xkichomaj ki kämisaxik ri ajpacheꞌ,
rech man kꞌo tä jun kämuꞌxanik,
kanimaj bꞌik.
Are kꞌu ri tataꞌ ri kätaqan pa ki wiꞌ ri soldados,
are kraj kutoꞌ kan ri tat Pablo,
rumal riꞌ man xraj taj chi jeꞌ xkaꞌno jas ri xkichomaj ri soldados.
Xtaqan kꞌut chi konojel ri achijabꞌ ri kekowinik kemuꞌxanik,
chkikꞌiäqa bꞌi kibꞌ nabꞌe pa ri mar rech kebꞌel bꞌi cho ri ulew.
Xtaqanik chi ri nikꞌiaj chik kebꞌeꞌ chrij taq tzꞌalam,
chrij u chꞌäqapil taq barco.
Je riꞌ xkaꞌn konojel,
xebꞌel bꞌi cho ri ulew,
man xekäm taj.
Aretaq qonojel utz qa wäch uj kꞌo chi cho rulew,
xqetamaj chi ri chꞌäqap ulew riꞌ ri kꞌo pa ri mar,
are Malta u bꞌiꞌ.
Ri winaq ri e kꞌo chilaꞌ sibꞌalaj utz qa chꞌabꞌexik xkaꞌno.
Xkaꞌn jun qꞌaqꞌ,
te kꞌu riꞌ xujkisikꞌij qonojel rech käqamiqꞌ qibꞌ rumal chi nim ri tew kꞌolik,
xuqujeꞌ tajin käqaj ri jäbꞌ.
Xpe ri tat Pablo,
xukꞌam apan kiebꞌ oxibꞌ chaqiꞌj siꞌ,
tajin kꞌu kuya pa ri qꞌaqꞌ aretaq xel loq chkixol ri siꞌ jun kumätz.
Xanimaj loq cho ri qꞌaqꞌ,
xtzuyiꞌ kꞌu che ru qꞌabꞌ ri tat Pablo.
Aretaq ri winaq ajchilaꞌ xkil ri kumätz tzayal che ru qꞌabꞌ ri tat Pablo,
xkibꞌij chkibꞌil taq kibꞌ:
Waꞌ we achi riꞌ are jun kämisanel,
pune man xkäm tä kan pa ri mar,
kämik kꞌut kutoj na ri etzelal u bꞌanom,
käkäm kꞌu na,
—xechaꞌ.
Are kꞌu ri tat Pablo xutotaꞌ ru qꞌabꞌ,
xqaj kꞌu ri kumätz pa ri qꞌaqꞌ,
are kꞌu ri areꞌ man kꞌo tä jas xubꞌano.
Konojel ri winaq keyeꞌm chi ri tat Pablo käsipojik,
we ne xaq teꞌtalik kätzaqik,
käkäm kꞌut.
Naj riꞌ xaq xkeyej na jas kubꞌano.
Aretaq kꞌut xkilo chi man kꞌo tä jas jun kꞌäx xuriqo,
xkikꞌex ki chomanik,
xkibꞌij chi ri tat Pablo are jun dios.
Chunaqaj ri kꞌolibꞌal riꞌ kꞌo ri rulew ri tataꞌ ri ki nimal ri winaq ri e kꞌo chilaꞌ pa ri tinimit riꞌ.
Ri tataꞌ riꞌ,
Publio u bꞌiꞌ.
Are kꞌu waꞌ sibꞌalaj utz xubꞌan che qa kꞌulaxik pa rachoch,
oxibꞌ qꞌij kꞌut xujrilij rukꞌ utzil.
Yawabꞌ kꞌu ru tat ri tat Publio,
kꞌo pa chꞌat.
Kꞌo qꞌaqꞌ chrij,
xuqujeꞌ sibꞌalaj kꞌo pamaj che.
Xeꞌ kꞌu ri tat Pablo che rilik,
xubꞌan orar rukꞌ.
Te kꞌu riꞌ xuya ru qꞌabꞌ puwiꞌ,
xukunaj kꞌu ri tataꞌ.
Rumal waꞌ we xbꞌantajik riꞌ,
xepe konojel ri yawabꞌibꞌ ri e kꞌo chilaꞌ pa ri tinimit riꞌ,
xekunataj kꞌut.
Konojel ri winaq sibꞌalaj nim xujkil wi,
kꞌia ri xkisipaj chqe.
Te kꞌu riꞌ,
aretaq xujel bꞌi chilaꞌ pa jun barco chik,
ri winaq xkiya bꞌi ronojel ri rajwaxik chqe che ri qa bꞌinem.